เบิกจ่าย4เดือนเข้าเป้า45.2%
เบิกจ่ายเข้าเป้า 4 เดือนแรก เบิกได้ถึง 45.2% ด้านรัฐวิสาหกิจนำส่งรายได้ 7.14 หมื่นล้าน เกินเป้า 25%
13 ก.พ. 2562

เบิกจ่ายเข้าเป้า 4 เดือนแรก เบิกได้ถึง 45.2% ด้านรัฐวิสาหกิจนำส่งรายได้ 7.14 หมื่นล้าน เกินเป้า 25%
นางญาณี แสงศรีจันทร์ ที่ปรึกษาด้านพัฒนาระบบการเงินการคลัง ในฐานะโฆษก กรมบัญชีกลาง เปิดเผยว่า การใช้จ่ายเงินงบประมาณรายจ่ายประจำปี 2562 ตั้งแต่วันที่ 1 ต.ค. 2561-31 ม.ค. 2562 ในภาพรวมมีการใช้จ่ายแล้วจำนวน 1.35 ล้านล้านบาท ของวงเงินงบประมาณ 3 ล้านล้านบาท หรือคิดเป็น 45.2% โดยแบ่งเป็นรายจ่ายประจำมีการใช้จ่ายแล้วจำนวน 1.09 ล้านล้านบาท ของวงเงินงบประมาณ 2.35 ล้านล้านบาท หรือคิดเป็น 46.6%
สำหรับรายจ่ายลงทุนกรณีไม่รวมงบกลาง มีการใช้จ่ายแล้วจำนวน 2.6 แสนล้านบาท ของวงเงินงบประมาณ 5.57 แสนล้านบาท หรือคิดเป็น 46.7%
โฆษกกรมบัญชีกลาง กล่าวว่า กรมบัญชีกลางได้ติดตามความคืบหน้าในการใช้จ่ายเงินของหน่วยงานภาครัฐอย่างใกล้ชิด เพื่อให้สอดคล้องกับมาตรการเพิ่มประสิทธิภาพการใช้จ่ายงบประมาณของรัฐบาล ที่มุ่งหวังจะกระตุ้นให้มีเม็ดเงินไหลเวียนในระบบเศรษฐกิจมากขึ้น
นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวว่า ในช่วง 4 เดือนแรกของปีงบประมาณ 2562 สคร.สามารถจัดเก็บเงินนำส่งรายได้แผ่นดินจากรัฐวิสาหกิจและกิจการที่กระทรวงการคลังถือหุ้นต่ำกว่า 50% จำนวน 7.14 หมื่นล้านบาท ซึ่งสูงกว่าประมาณการเงินนำส่งรายได้แผ่นดินสะสมจำนวน 1.44 หมื่นล้านบาท หรือ 25% ของประมาณการสะสม
รัฐวิสาหกิจที่นำส่งรายได้แผ่นดินสูงสุด 5 อันดับแรก ในช่วง 4 เดือนแรกของปีงบประมาณ 2562 ได้แก่ สำนักงานสลากกินแบ่งรัฐบาล การไฟฟ้าฝ่ายผลิตแห่งประเทศไทย บริษัท ปตท. ธนาคารออมสิน และการไฟฟ้าส่วนภูมิภาค รวมจำนวน 5.63 หมื่นล้านบาท คิดเป็น 79% ของเงินนำส่งรายได้แผ่นดินสะสมทั้งหมด
ก่อนหน้านี้ นายสมคิด จาตุศรีพิทักษ์ รองนายกรัฐมนตรี ได้ไปตรวจเยี่ยมกระทรวงการคลัง และได้สั่งการหน่วยงานราชการให้เร่งลงทุนและเบิกจ่าย เนื่องจากเห็นว่าในช่วงไตรมาส 1-2 ภาวะเศรษฐกิจโลกอาจจะไม่ดี ไทยจำเป็นต้องเร่งการลงทุนเพื่อประคองภาวะเศรษฐกิจประเทศ และ เชื่อว่าหลังการเลือกตั้งเศรษฐกิจจะกลับมาปรับตัวดีขึ้น